Kampin vanha linja-autoasema

**Kampin vanha linja-autoasema** (tai **Helsingin linja-autoasema**) sijaitsi Helsingin keskustassa nykyisen Narinkkatorin, Lasipalatsinaukion, Kampin keskuksen ja Tennispalatsinaukion paikalla. Se korvattiin vuonna 2005 maanalaisella linja-autoterminaalilla, joka on rakennettu osaksi Kampin keskusta.

## Historia
Vielä 1800-luvulla Kamppi sijaitsi asemakaavoitetun Helsingin ulkopuolella, ja vuodesta 1833 alkaen siitä tuli Turun kasarmin aluetta. Linja-autoliikenteen käyttöön Kampin kenttä muutettiin vuonna 1934, kun kasarmin tontti siirtyi valtiolta Helsingin kaupungille. Kampista tuli sekä paikallis- että kaukoliikenteen linja-autoasema.

Kasarmin entisen talousrakennuksen, nykyisen Kulttuurikasarmin muutos linja-autoaseman asemarakennuksesi valmistui vuonna 1936. Muutostyöt suunnitteli Gunnar Taucher. Samana vuonna aseman reunaan valmistui Lasipalatsi. Kaukoliikenteen lähtölaiturit sijaitsivat asemarakennuksen ja Lasipalatsin välissä nykyisellä Lasipalatsinaukiolla, tulolaituri välittömästi asemarakennuksen länsipuolella. Siitä edelleen länteen sijaitsi lähiliikenteen laiturialue. Laiturialueita olivat pitkään myös nykyisen Hotelli Presidentin paikalla sijainnut Olavinkenttä sekä Simonkadun varrella nykyisen Scandic-hotellin paikalla sijainnut Simonkenttä, jonka jyrkkä kalliorinne erotti muusta laiturialueesta. Olavinkentältä lähtivät linja-autot Jorvaksentietä pitkin Etelä-Espooseen, Simonkentältä taas muutamat Helsingin sisäiset linjat Haagan ja Pitäjänmäen suuntaan. 
 
Linja-autoasemaa liittynyt Matkahuollon tavara-asema sijaitsi aikoinaan nykyisen Graniittitalon paikalla.  Hotelli Presidentin ja Graniittitalon rakentamisen jälkeen linja-autojen pitkäaikaisempaan pysäköintiin käytettiin Leppäsuon aluetta Pohjoisen rautatiekadun länsipäässä, johon myös tavara-asema väliaikaisesti sijoitettiin.

### Linja-autojen siirto maan alle
Linja-autoaseman siirtämistä muualle suunniteltiin vuosikausia, ja aihe herätti runsaasti julkista keskustelua. Aseman siirtämistä kaavailtiin esimerkiksi Tennispalatsin tontille, sillä vielä 1990-luvulla Tennispalatsi oli määrä purkaa. Vuonna 1999 järjestettiin Kampin suunnittelukilpailu, jonka voitti SRV. Suunnitteluvaihe päättyi vuonna 2001, ja kaupunginvaltuusto hyväksyi suunnitelmat keväällä 2002. Rakentaminen alkoi syksyllä 2002.

Kampin keskus maanalaisine linja-autoterminaaleineen avattiin kesällä 2005. Uusi matkakeskus yhdisti toisiinsa kauppakeskuksen, linja-autoterminaalin ja Kampin metroaseman. Kokonaisuus, johon kuuluivat Kampin kauppakeskus sekä sitä ympäröivät uudisrakennukset ja torialueet, valmistui keväällä 2006. Vanhan linja-autoaseman alueesta tuli pääosin jalankulkualuetta. Osa paikallisliikenteestä siirrettiin päärautatieaseman länsipuolelle Elielinaukiolle, joka avattiin liikenteelle syksyllä 2000. 

Entinen asemarakennus remontoitiin Helsingin kaupungin kaupunkisuunnitteluviraston näyttelytilaksi, jota kutsuttiin nimellä Laituri. Rakennukseen avattiin myös ravintola. Vuodesta 2023 vanha asemarakennus laajennusosineen on tunnettu viihde- ja tapahtumakeskus Kulttuurikasarmina.

## Kuvia

Queueing at Helsinki bus station 1940 (2550C; JOKAHBL3C A38-1).tif|Asemarakennukseen jonottavia matkustajia kesäkuussa 1940.
Pentecost travelers 1938 (6625B; JOKAHBL3B I53-1).tif|Asemarakennus sisältä.
Linja-autoja laitureissa linja-autoasemalla - XLVIII-510 - hkm.HKMS000005-km0000m8g1.jpg|Linja-autoja Tennispalatsin edustalla 1960-luvulla.
Kamppi,_linja-autoasema_-_N111468_-_hkm.HKMS000005-km0000ll4o.jpg|Linja-autuasema Sähkötalon katolta nähtynä 1970-luvulla. Oikealla Kampinkatu (nyk. Urho Kekkosen katu) ja sen varrella Hämäläistentalo (Tavastia-klubi). Taustalla Innotalo, Postitalo ja Helsingin keskustan Sokos.
Simonkatu 1 - Helsinki 1977 - G29817 - hkm.HKMS000005-km0000o9mu.jpg|Linja-autoja ja matkustajia laitureilla vuonna 1977.


## Lähteet

## Aiheesta muualla

* Vuosien 1956, 1964, 1972 ja 1998 ilmakuvat linja-autoasemasta Helsingin karttapalvelussa